PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Sprievodný dokument Návrh k NARIADENIU EURÓPSKEHO PARLAMENTU A RADY, ktorým sa stanovuje zákaz používania unášaných sietí a ktorým sa menia nariadenia Rady (ES) č. 850/98, (ES) č. 812/2004, (ES) č. 2187/2005 a (ES) č. 1967/2006 a zrušuje nariadenie Rady (ES) č. 894/97 /* SWD/2014/0154 final */





Vyhlásenie o odmietnutí zodpovednosti: Toto zhrnutie je záväzné iba pre útvary Komisie, ktoré sa podieľajú na jeho príprave, a nepredurčuje konečnú podobu žiadneho rozhodnutia prijatého Komisiou. 1. VYMEDZENIE PROBLÉMU Unášané siete sú rybárske siete, ktoré môžu byť unášané prúdom alebo používané blízko hladiny mora alebo na hladine mora s cieľom uloviť tie druhy rýb, ktoré plávajú v hornej časti vodného stĺpca. Nadväzujúc na osobitné rezolúcie Valného zhromaždenia Organizácie Spojených národov (VZ OSN)[1], v ktorých sa vyzývalo na moratórium používania veľkoplošných pelagických unášaných sietí[2], prijala EÚ v 90. rokoch 20. storočia súbor ustanovení na implementáciu takéhoto zákazu veľkoplošných unášaných sietí[3]. Vzhľadom na to, že používanie unášaných sietí na lov lososa predstavuje vážnu hrozbu pre beztak vyčerpané populácie sviňuchy, od 1. januára 2008 sa zaviedol zákaz držať na palube alebo používať akýkoľvek druh unášaných sietí na rybolov v Baltskom mori[4]. V súčasnosti môžu plavidlá EÚ držať na palube a používať maloplošné unášané siete, s výnimkou Baltského mora, za predpokladu, že: a) ich jednotlivá alebo celková dĺžka nepresahuje 2,5 km; b) nepoužívajú sa na lov druhov uvedených v prílohe VIII k nariadeniu č. 894/97, naposledy zmenenému nariadením (ES) č. 1239/98[5] a c) druhy uvedené v prílohe VIII[6], ktoré sa chytili do unášaných sietí, nemožno vylodiť. Napriek tomuto regulačnému rámcu preukázateľne existujú ťažkosti pri uplatňovaní pravidiel EÚ vzťahujúcich sa na unášané siete, najmä v oblasti Stredozemného mora. Takéto nedostatky môžu byť dôvodom prijatia nespočetných vnútroštátnych opatrení dopĺňajúcich súčasný právny rámec EÚ, ktoré však nedokázali účinne zabrániť zneužívaniu daných nedostatkov a ktoré prípadne vytvorili podmienky, ktoré hospodárskym subjektom umožnili ešte viac zneužívať a porušovať právne predpisy. Hoci dotknuté členské štáty nedávno prijali ďalšie vnútroštátne opatrenia na riešenie týchto problémov, stále je možné, že sa v blízkej budúcnosti objavia rovnaké problémy. Okrem toho na základe predošlých skúseností a nedávnych informácií z vedeckých štúdií[7] niektoré rybolovné činnosti maloplošnými unášanými sieťami stále môžu spôsobovať pretrvávajúce problémy v oblasti ochrany životného prostredia a rybolovných zdrojov z dôvodu interakcie s chránenými druhmi (napr. veľrybami, morskými korytnačkami, jeseterovitými atď.) najmä v niektorých oblastiach. 2. ANALÝZA SUBSIDIARITY Akt Komisie na základe článku 3 ods. 1 písm. d) a v súlade s postupom stanoveným v článku 43 ods. 2 Zmluvy o fungovaní Európskej únie. Z tohto dôvodu sa zásada subsidiarity neuplatňuje na predmet tejto iniciatívy. 3. CIELE Medzi hlavné konkrétne politické ciele tohto rámca patrí: · riešiť a odstraňovať všetky prípadné pretrvávajúce problémy týkajúce sa ochrany životného prostredia a rybolovných zdrojov súvisiace s používaním maloplošných unášaných sietí, · riešiť a odstraňovať nedostatky v právnom rámci EÚ, ktoré by mohli ohrozovať vykonávanie právnych predpisov a oslabovať úsilie o ich kontrolu a presadzovanie, · prispievať k dosiahnutiu cieľov a cieľových hodnôt „dobrého environmentálneho stavu“, tak ako sa uvádza v rámcovej smernici o morskej stratégii (ďalej len „smernica“)[8] a súvisiacich smerniciach. 4. MOŽNOSTI POLITIKY Na splnenie uvedených cieľov sa zvažovali štyri možnosti politiky: · Možnosť politiky 1: zachovanie súčasného stavu (základný scenár), · Možnosť politiky 2: zavedenie technických a kontrolných opatrení, · Možnosť politiky 3: čiastočný zákaz niektorých unášaných sietí, · Možnosť politiky 4: úplný zákaz unášaných sietí. Možnosť politiky 1: zachovanie súčasného stavu (základný scenár) Tento prístup znamená, že sa nepodniknú žiadne konkrétne kroky na úpravu súčasných právnych predpisov, ktorými sa riadi používanie unášaných sietí, t. j. nariadenie Rady (ES) č. 894/97 zmenené nariadením (ES) č. 1239/98. Možnosť politiky 2: zavedenie technických a kontrolných opatrení V rámci tejto možnosti sa podnikne úsilie o odstránenie nesprávneho výkladu a nedostatočného uplatňovania existujúcich pravidiel vzťahujúcich sa na unášané siete, a to zavedením osobitných ustanovení o: · dodatočných technických opatreniach (napr. prispôsobení rybárskeho výstroja: veľkosti ôk a hrúbky povrazu; vzdialenosti od pobrežia atď.), · aspektoch kontroly a monitorovania (napr. pravidlo jednej siete, povinné oprávnenie na rybolov atď.). Možnosť politiky 3: čiastočný zákaz niektorých unášaných sietí Prestal by sa vykonávať rybolov len tými unášanými sieťami, ktoré boli identifikované ako najškodlivejšie pre prísne chránené druhy a/alebo ako neschopné zamedziť nechceným vedľajším úlovkom nepovolených druhov (druhy uvedené v prílohe VIII). Doteraz dostupné informácie nie sú postačujúce na dostatočne presnú identifikáciu škodlivých unášaných sietí, hoci existuje niekoľko konkrétnych príkladov, a bude potrebné uskutočniť viac práce v teréne. Možnosť politiky 4: úplný zákaz unášaných sietí Táto možnosť by znamenala faktický zákaz rybolovu všetkými druhmi unášaných sietí, a to zavedením úplného zákazu držať na palube a/alebo používať tento druh rybárskeho výstroja. Akékoľvek pretrvávajúce problémy s kontrolou a environmentálne problémy by sa riešili uplatnením zásady predbežnej opatrnosti. Táto možnosť sa takisto zhoduje s uprednostňovanou možnosťou niektorých členských štátov preto, že buď nevykonávali tento druh rybolovu (napr. Holandsko, Belgicko atď.), alebo prijali vnútroštátne opatrenia (napr. Španielsko, Grécko, Cyprus, Malta atď.), alebo podpísali medzinárodné záväzky (napr. stredozemské a čiernomorské členské štáty spolu s Portugalskom ako zmluvné strany dohody ACCOBAMS), ktorými sa zakazuje používanie všetkých unášaných sietí, hoci vo väčšine prípadov sa tieto záväzky neplnia. 5. POSÚDENIE VPLYVOV Hodnotenie možností politiky je založené na analýze SWOT. Kvôli stručnosti sa úvahy o základnom scenári so zachovaním súčasného stavu (možnosť 1) v tomto dokumente neuvádzajú. Väčšina identifikovaného rybolovu je sezónna a zúčastnené flotily pozostávajú z viacúčelových plavidiel. Väčšina rybárov vykonáva rybolov unášanými sieťami len niekoľko mesiacov v roku, pričom niektorí rybári unášané siete používajú menej ako pol mesiaca za rok. Napriek tomu môže tento druh rybolovu predstavovať významný zdroj príjmov pre niektoré miestne komunity rybárov, aj keď počet plavidiel, ako aj zamestnancov sa v uplynulých rokoch výrazne znižuje. Hoci nemožno vylúčiť, že zákaz môže ovplyvniť niektoré plavidlá, ktoré vykonávajú tento druh rybolovu, celkový sociálno-ekonomický vplyv úplného zákazu je preto na vnútroštátnej a subregionálnej úrovni irelevantný. Neočakáva sa preto, že úplný zákaz používania unášaných sietí podľa možnosti 4 povedie k zodpovedajúcemu zníženiu počtu rybárov, pretože tí budú aj naďalej používať ostatné druhy výstroja, na ktoré už majú povolenie na základe licencie na rybolov. Možnosť || Sociálno-ekonomický vplyv || Hodnotenie Možnosť politiky 2 Technické a kontrolné opatrenia prijaté na úrovni EÚ || Očakáva sa, že v dôsledku hospodárskych a finančných nákladov sa flotily prispôsobia novým technickým požiadavkám a vypracujú sa vhodné nástroje na kontrolu. Prijaté technické opatrenia týkajúce sa sektoru rybolovu unášanými sieťami by mohli predznamenať koniec niektorých rybolovných činností. || - Možnosť politiky 3 Čiastočný zákaz niektorých unášaných sietí || Sociálny a hospodársky vplyv na rybárov, ktorí lovia unášanými sieťami a ktorí budú ovplyvnení uplatňovaním tohto zákazu. Tieto náklady sa však môžu znížiť vykonávaním iných druhov rybolovu, na ktoré už majú povolenie na základe licencie na rybolov, a v prípade potreby aj prostredníctvom sprievodných finančných opatrení. Náklady môžu byť vyššie v dôsledku potenciálneho rizika diskriminačného zaobchádzania v rámci rybolovu jednotlivými unášanými sieťami. V záujme zabezpečenia spoľahlivejších údajov na správnu klasifikáciu by sa daný sektor mal navyše takisto zúčastňovať na vedeckých prieskumoch a podieľať sa na ich nákladoch. || -- Možnosť politiky 4 Celkový zákaz unášaných sietí || Sociálny a hospodársky vplyv na dotknutých rybárov, ktorý však bude zmiernený vykonávaním iných druhov rybolovu, na ktoré už majú povolenie na základe licencie na rybolov, a v prípade potreby aj prostredníctvom sprievodných opatrení na podporu adaptácie (prechod na iné spôsoby rybolovu, diferenciácia činností, postupné vyradenie z prevádzky). || - (Vysvetlivky: + pozitívny vplyv, ++ zásadný pozitívny vplyv, - negatívny vplyv, -- výrazne negatívny vplyv, 0 žiadny vplyv, NA neuvádza sa/veľmi ťažké posúdiť) Možnosť || Vplyv na životné prostredie || Hodnotenie Možnosť politiky 2 Technické a kontrolné opatrenia prijaté na úrovni EÚ || Podobný vplyv na životné prostredie ako v prípade možnosti so zachovaním súčasného stavu, hoci sa odstraňuje možnosť budúceho zmiernenia vnútroštátnych právnych predpisov, ktoré by malo nepriaznivý vplyv na nepovolené druhy. || - Možnosť politiky 3 Čiastočný zákaz niektorých unášaných sietí || Cieľom tejto možnosti je riešiť pretrvávajúce problémy v oblasti životného prostredia vrátane zhromažďovania dôkazov potrebných na podporu rozhodnutia. Malo by sa však poznamenať, že informácie dostupné v krátkodobom horizonte sú obmedzené a nepostačujú na identifikáciu najškodlivejšieho rybolovu, ktorý by sa mal zakázať. V tejto súvislosti existuje riziko, že sa zákaz nebude vzťahovať na najškodlivejší rybolov, v súvislosti s ktorým pretrváva znepokojenie z hľadiska životného prostredia. V záujme predídenia negatívnemu vplyvu by sa mal monitorovať možný prechod zo zakázaného rybolovu unášanými sieťami na iné metiery. || + Možnosť politiky 4 || || Celkový zákaz unášaných sietí || Pozitívny vplyv, keďže táto možnosť odstraňuje všetky prípadné obavy týkajúce sa životného prostredia tým, že sa zakazuje používanie všetkých unášaných sietí. Pravdepodobnosť, že sa v rámci danej činnosti prejde na iný výstroj, ktorý už bol povolený na základe licencie na rybolov, je minimálna vzhľadom na okrajový význam rybolovu unášanými sieťami pre väčšinu plavidiel. V záujme predídenia neočakávanému negatívnemu vplyvu by sa však mal monitorovať možný prechod zo zakázaného rybolovu unášanými sieťami na iné metiery. Pozitívny nepriamy vplyv na lepšie riadenie ostatných druhov rybolovu, v prípade ktorých pravdepodobne dochádza k interakcii s chránenými druhmi. || ++ Posúdenie administratívneho zaťaženia členských štátov je založené na možných požiadavkách hlavných opatrení navrhovaných pre každú možnosť politiky a na dôsledkoch pre zapojené strany (t. j. orgány verejnej správy a podniky) z hľadiska: a) regulačných požiadaviek (vysoké zaťaženie), b) povinnosti poskytovať informácie (obmedzené zaťaženie) alebo c) osobitnej adaptácie postupov alebo správania (stredné zaťaženie). Možnosti || Vplyv na administratívne zaťaženie || Hodnotenie Možnosť 2 Technické a kontrolné opatrenia prijaté na úrovni EÚ || Vysoké administratívne zaťaženie z dôvodu nasmerovania procesu adaptácie na nové požiadavky (napr. zmeny vo veľkosti ôk) a správneho monitorovania uplatňovania nového režimu (napr. vydávanie oprávnení na rybolov, plán kontroly atď.) || -- Možnosť 3 Čiastočný zákaz niektorých unášaných sietí || Vysoké administratívne zaťaženie z dôvodu zhromažďovania informácií, ktoré sú potrebné na prijatie rozhodnutia o možnom zákaze určitého druhu rybolovu. Ťažkosti s riadením a kontrolou dvoch paralelných systémov: rybolov niektorými unášanými sieťami zakázaný a rybolov niektorými unášanými sieťami povolený. || -- Možnosť 4 Celkový zákaz unášaných sietí || Administratívna záťaž v krátkodobom horizonte z dôvodu riadenia a kontroly prechodu. V strednodobom a dlhodobom horizonte sa zaťaženie výrazne zníži vďaka zjednodušenému legislatívnemu rámcu a jednoduchším potrebám kontroly. Tento zjednodušený režim by si vyžadoval menej náročnú kontrolu a monitorovanie zacielené na unášané siete a menej spravovaného rybárskeho výstroja. || + 6. POROVNANIE MOŽNOSTÍ Okrem vyššie uvedeného porovnania boli tieto štyri možnosti politiky navzájom porovnané na základe týchto kritérií: z hľadiska relevantnosti, účinnosti, efektívnosti, koherentnosti a prijateľnosti. Relevantnosť možností bola posúdená vo svetle pretrvávajúcich problémov v oblasti životného prostredia a kontroly, konkrétne: · v prípade problémov v oblasti životného prostredia: na základe nedostatočného monitorovania rybolovu unášanými sieťami, ktorým by sa posúdil vplyv na chránené druhy, · v prípade problémov v oblasti kontroly: niektoré členské štáty neboli schopné zamedziť súčasnému rybolovu nepovolených druhov maloplošnými unášanými sieťami. Účinnosť a efektívnosť možností bola posúdená okrem iného na základe schopnosti zabrániť rozšíreniu veľkoplošných unášaných sietí/zacieleniu na druhy uvedené v prílohe VIII a súvisiacim náhodným úlovkom (vrátane cieľových druhov a vedľajších úlovkov), ako aj na základe schopnosti zmierniť vplyv unášaných sietí na druhy, ktoré si vyžadujú osobitnú ochranu. Koherentnosť možností politiky bola posúdená v súvislosti s celkovými cieľmi, stratégiami a prioritami EÚ. Prijateľnosť možností politiky bola posúdená na základe lepšej kontroly a presadzovania právnych predpisov, environmentálneho rozmeru, zodpovedajúceho administratívneho zaťaženia (t. j. zohľadnením zásady proporcionality), ako aj výsledkov verejnej konzultácie. Porovnanie štyroch možností politiky je zhrnuté v tabuľke. Hodnotiace kritériá || Možnosť 1 Súčasný stav || Možnosť 2 Technické a kontrolné opatrenia || Možnosť 3 Čiastočný zákaz || Možnosť 4 Úplný zákaz Relevantnosť || Environmentálny vplyv || -- || + || + || ++ Kontrola || - || - || -- || ++ Efektívnosť || Cieľ 1 || -- || + || + || ++ Cieľ 2 || -- || + || + || ++ Cieľ 3 || -- || + || + || ++ Cieľ 4 || -- || + || + || ++ Cieľ 5 || 0 || 0 || - || - Účinnosť || Cieľ 1 || -- || + || + || ++ Cieľ 2 || -- || + || + || ++ Cieľ 3 || -- || + || + || ++ Cieľ 4 || -- || + || + || ++ Cieľ 5 || 0 || 0 || - || - Koherentnosť || Zásada proporcionality || + || + || - || - Zásada predbežnej opatrnosti || - || + || + || ++ Ekosystémové riadenie || - || + || + || ++ Prijateľnosť || Členské štáty || 0 || - || -- || +/- Rybári || 0 || -- || -- || - MVO || -- || + || + || ++ Na základe uvedeného hodnotenia sa možnosť politiky 4 týkajúca sa úplného zákazu používania všetkých druhov unášaných sietí javí ako najprijateľnejšia, keďže najviac spĺňa kritériá z hľadiska účinnosti, efektívnosti, koherentnosti a prijateľnosti, pričom zabezpečuje najlepšie výsledky z hľadiska vplyvu na životné prostredie a nižšiu administratívnu záťaž. 7 MONITOROVANIE A HODNOTENIE Nevytvoria sa žiadne nové monitorovacie ani hodnotiace systémy nad rámec tých, ktoré už existujú; úlohou bude zabezpečiť riadne fungovanie týchto systémov. V tomto ohľade bude Komisia podrobne sledovať členské štáty a spolupracovať s nimi, aby zabezpečila, že členské štáty účinne a efektívne implementujú nástroje na kontrolu, inšpekciu a presadzovanie právnych predpisov spolu s vedeckým monitorovaním, stratégiami na posúdenie rizika a odradzujúcimi opatreniami zavedenými v zmysle Spoločnej rybárskej politiky[9] [10] [11]. Nové mechanizmy zriadené rámcovou smernicou o morskej stratégii[12] by mali uľahčiť a zlepšiť systémy na monitorovanie a podávanie správ členskými štátmi, tak ako sa stanovuje v smernici o vtáctve a smernici o biotopoch[13]. [1] Rezolúcie Valného zhromaždenia Organizácie Spojených národov: č. 44/225 z 22. decembra 1989; č. 45/197 z 21. decembra 1990; č. 46/215 z 20. decembra 1991. [2] Veľkoplošné unášané siete boli v Dohovore pre zákaz rybolovu dlhými unášanými sieťami v južnom Tichom oceáne (Wellingtonský dohovor) definované ako siete s dĺžkou nad 2,5 km. [3] Nariadenie Rady (ES) č. 894/97 z 29. apríla 1997 ustanovujúce určité technické opatrenia na ochranu zdrojov rybolovu. [4] Nariadenie Rady (ES) č. 2187/2005 z 21. decembra 2005 na ochranu zdrojov rybolovu vo vodách Baltského mora, Beltov a Øresundu prostredníctvom technických opatrení, ktorým sa mení a dopĺňa nariadenie (ES) č. 1434/98 a zrušuje nariadenie (ES) č. 88/98. [5] Nariadenie Rady (ES) č. 1239/98 z 8. júna 1998, ktorým sa mení a dopĺňa nariadenie (ES) č. 894/97 ustanovujúce určité technické opatrenia na ochranu zdrojov rybolovu. [6] Zoznam druhov (príloha VIII): tuniak dlhoplutvý: Thunnus alalunga; tuniak modroplutvý: Thunnus thynnus; tuniak okatý: Thunnus obesus; tuniak pruhovaný: Katsuwonus pelamis; pelamída atlantická: Sarda sarda; tuniak žltoplutvý: Thunnus albacares; tuniak čiernoplutvý: Thunnus atlanticus; tuniak škvrnitý: Euthynnus spp.; tuniak južný: Thunnus maccoyii; tuniak makrelovitý: Auxis spp.; bramovité: Brama rayi; kopijonosy: Tetrapturus spp.; Makaira spp.; plachetníky: Istiophorus spp.; mečiar veľký: Xiphias gladius; sajry: Scomberesox spp.; Cololabis spp.; koryfény: Coryphaena spp.; žraloky: Hexanchus griseus; Cetorhinus maximus; Alopiidae; Carcharhinidae; Sphyrnidae; Isuridae; Lamnidae; hlavonožce: všetky druhy. [7] MAREA Rámcová zmluva MARE 2009/05 Lot. 1 SI2.651082 – Osobitná zmluva 8 (SI2.646130). „Identifikácia a charakterizácia rybolovu maloplošnými unášanými sieťami v Stredozemnom mori (DriftMed) a rámcová zmluva č. MARE/2011/01 Lot. 2 – Osobitná zmluva 5 (SI 2.650655). „Štúdia na podporu preskúmania režimu EÚ týkajúceho sa rybolovu maloplošnými unášanými sieťami“. [8] Smernica Európskeho parlamentu a Rady2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii). [9] Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva. Ú. v. EÚ L 343, 22.12.2009, s. 1. [10] Nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, Ú. v. EÚ L 286, 29.10.2008, p.1. [11] Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike. Ú. v. EÚ L 354, 28.12.2013, s. 22. [12] Smernica Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky. [13] Smernica Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva. Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín.